Publication: Magyar Közlöny
Issue: MK-1999-27 (Year: 1999, Number: 27)
Era: 1990-2004
Section: a 32/1999. (III. 31.) FVM rendelethez
Paragraph Index: 1939

2. A tolltépés szabályai a következők: 2.1. az állatokat csak meghatározott időpontban szabad tépni, amikor a toll teljesen érett, 2.2. a tépést meleg, száraz időben kell végezni, hogy utána az állat ne fázzon meg, amennyiben az időjárás hűvösre fordul, a libákat a tépés után védett, meleg helyen kell tartani, 2.3. a tépés előtti napon az állatokat lehetőség szerint meg kell fürdetni, úsztatni, majd a tépés időpontjáig frissen almozott, tiszta ólban kell tartani, 2.4. nem szabad akkor tépni, amikor az állatok tolla még nedves, 2.5. az állatokat — a tépés előtti egy héttől kezdődően a tépést követő második hét végéig — 20 százalékkal bővebben kell takarmányozni, 2.6. tépéskor a tollat fekvése irányában kell a bőrből — a bőrön sebzés és a toll csévéje véressé válásának megakadályozása érdekében — kihúzni, 2.7. az állatokról kemény gerincű (szárny- és farok-) tollat tépni tilos, a testtollak tépésekor ügyelni kell arra, hogy annyi toll maradjon az állat testén, amennyi a szárnyakat megtartja, illetve annyi pehely maradjon, amennyi a hőháztartás fenntartását biztosítja.

Source: https://magyarkozlony.hu/hivatalos-lapok/9a9cf91e894c223daf4f422c4ff3939a175a3dd0/dokumentumok/cfdda7ae12cc433c714d617b11f21b093ff42b3e/letoltes